𑐡𑑂𑐬𑐾𑐎 𑐥𑑂𑐫𑐵𑐳𑐾𑐖

𑐡𑑂𑐬𑐾𑐎 𑐥𑑂𑐫𑐵𑐳𑐾𑐖 (Mar de Hoces/Drake Passage) 𑐡𑐎𑑂𑐲𑐶𑐞 𑐀𑐩𑐾𑐬𑐶𑐎𑐵𑐫𑐵 𑐎𑐾𑐥 𑐴𑐬𑑂𑐣, 𑐔𑐶𑐮𑐷, 𑐀𑐬𑑂𑐖𑐾𑐣𑑂𑐚𑐶𑐣𑐵, 𑐰 𑐀𑐣𑑂𑐟𑐵𑐬𑑂𑐎𑑂𑐟𑐶𑐎𑐵𑐫𑐵 𑐳𑐵𑐄𑐠 𑐱𑐾𑐟𑐮𑑂𑐫𑐵𑐣𑑂𑐡 𑐡𑑂𑐰𑐶𑐥𑐟𑐾𑐐𑐸 𑐡𑐠𑐸𑐂 𑐡𑐹𑐐𑐸 𑐳𑐩𑐸𑐡𑑂𑐬𑐷 𑐩𑐵𑐬𑑂𑐐 𑐏𑑅। 𑐠𑑂𑐰 𑐩𑐵𑐬𑑂𑐐𑑄 𑐊𑐟𑑂𑐮𑐵𑐣𑑂𑐟𑐶𑐎 𑐩𑐴𑐵𑐳𑐵𑐐𑐬𑐫𑐵 𑐡𑐎𑑂𑐲𑐶𑐞𑐥𑐱𑑂𑐔𑐶𑐩 𑐨𑐵𑐐 (𑐳𑑂𑐎𑐟𑐶𑐫𑐵 𑐳𑐩𑐸𑐡𑑂𑐬) 𑐰 𑐥𑑂𑐬𑐱𑐵𑐣𑑂𑐟 𑐩𑐴𑐵𑐳𑐵𑐐𑐬𑐫𑐵 𑐡𑐎𑑂𑐲𑐶𑐞𑐥𑐹𑐬𑑂𑐰 𑐨𑐵𑐐 𑐳𑑂𑐰𑐵𑐂, 𑐣𑐵𑐥𑑄 𑐠𑑂𑐰 𑐩𑐵𑐬𑑂𑐐 𑐡𑐎𑑂𑐲𑐶𑐞𑐷 𑐩𑐴𑐵𑐳𑐵𑐐𑐬 𑐟𑐎 𑐠𑑂𑐫𑑄 । 𑐠𑑂𑐰 𑐩𑐵𑐬𑑂𑐐𑐫𑐵 𑐣𑐵𑑄 𑑑𑑖𑐐𑐹 𑐱𑐟𑐵𑐧𑑂𑐡𑐷𑐫𑐵 𑐂𑑄𑐐𑑂𑐮𑐶𑐳 𑐀𑐣𑑂𑐰𑐾𑐲𑐎 𑐳𑐬 𑐦𑑂𑐬𑐵𑐣𑑂𑐳𑐶𑐳 𑐡𑑂𑐬𑐾𑐎𑐫𑐵 𑐣𑐵𑐩𑑄 𑐟𑑅𑐐𑐸 𑐏𑑅 ।

𑐡𑑂𑐬𑐾𑐎 𑐥𑑂𑐫𑐵𑐳𑐾𑐖𑐫𑐵𑐟 𑐴𑐮𑐶𑑄𑐫𑐵 𑐴𑐾 𑐡𑐎𑐮𑐾 𑐖𑑀𑐏𑐶𑐩𑐥𑐹𑐬𑑂𑐞 𑐮𑑅𑐏𑑅𑐫𑐵 𑐩𑐵𑐬𑑂𑐐 𑐢𑐎𑐵𑑅 𑐩𑑂𑐴𑐳𑐷𑐎𑐶𑐐𑐸 𑐫𑐵। 𑐠𑑂𑐰 𑐩𑐵𑐬𑑂𑐐 𑐡𑐹𑐐𑐸 𑐀𑐎𑑂𑐲𑐵𑑄𑐱𑐫𑐵 𑐮𑑅𑐧𑐵𑐴𑐵𑑅𑐫𑐵𑐟 𑐕𑐸𑑄 𑐣𑑄 𑐧𑑃/𑐨𑐹𑐩𑐶𑑄  𑐥𑑂𑐬𑐟𑐶𑐬𑑀𑐢 𑐩𑐫𑐵𑐂𑐐𑐸𑐮𑐶𑑄 𑐠𑐣𑐫𑐵 𑐮𑑅𑐫𑐵 𑐟𑐬𑐒𑑂𑐐 𑑔𑑐 𑐦𑐶𑐚 (𑑑𑑒 𑐩𑐶𑐚𑐬) 𑐟𑐎 𑐠𑑂𑐫𑑄। 𑐠𑐠𑐾 𑐟𑑅𑐖𑐵𑑅𑐐𑐸 𑐟𑐬𑐒𑑂𑐐 𑐕𑐐𑐹 𑐴𑐾 𑐠𑐵𑐳𑐫𑑂 𑐩𑐸𑐣𑐵 𑐔𑑂𑐰𑐣𑐶𑐐𑐸𑐮𑐶𑑄 𑐠𑑂𑐰 𑐩𑐵𑐬𑑂𑐐𑐫𑐵𑐟 "𑐳𑐩𑐸𑐡𑑂𑐬𑐫𑐵 𑐡𑐎𑐮𑐾 𑐧𑐮𑑂𑐮𑐵𑑅𑐐𑐸  𑐊𑐎𑐵𑐐𑑂𑐬 𑐎𑑂𑐲𑐾𑐟𑑂𑐬" 𑐢𑐎𑐵 𑐣𑑄 𑐩𑑂𑐴𑐳𑐷𑐎𑐶𑐐𑐸 𑐫𑐵।

𑐡𑑂𑐬𑐾𑐎 𑐥𑑂𑐫𑐵𑐳𑐾𑐖 𑐊𑐣𑑂𑐟𑐵𑐬𑑂𑐎𑑂𑐟𑐶𑐎𑐵 𑐁𑐳𑐥𑐵𑐳𑐫𑐵 𑐎𑑂𑐲𑐾𑐟𑑂𑐬𑐫𑐵 𑐡𑐎𑐮𑐾 𑐔𑐶𑐧𑑂𑐫𑐵𑑅𑐐𑐸 𑐩𑐵𑐬𑑂𑐐 (𑐔𑑀𑐎 𑐥𑑂𑐰𑐵𑐂𑐣𑑂𑐚) 𑐖𑐹𑐐𑐸𑐮𑐶𑑄, 𑐠𑑂𑐰 𑐩𑐵𑐬𑑂𑐐𑐫𑐵 𑐀𑐳𑑂𑐟𑐶𑐟𑑂𑐰𑑄 𑐀𑐣𑑂𑐟𑐵𑐬𑑂𑐎𑐟𑐶𑐎𑐵𑐫𑐵 𑐮𑑅𑐫𑐵 𑐧𑐴𑐵𑐰𑐫𑐵𑐟 𑐟𑐳𑐎𑑄 𑐥𑑂𑐬𑐨𑐵𑐰 𑐫𑐵𑐂। 𑐠𑑂𑐰 𑐴𑐾 𑐎𑐵𑐬𑐞𑑄 𑐠𑑂𑐰 𑐩𑐵𑐬𑑂𑐐𑑄 𑐴𑐮𑐶𑑄𑐫𑐵 𑐩𑐴𑐵𑐳𑐵𑐐𑐬𑐷𑐫 𑐧𑐵𑐴𑐵𑑅 𑐰 𑐴𑐮𑐶𑑄𑐫𑐵 𑐖𑐮𑐰𑐵𑐫𑐸𑐂 𑐟𑐳𑐎𑑄 𑐥𑑂𑐬𑐨𑐵𑐰 𑐫𑐵𑐂। 𑐡𑑂𑐬𑐾𑐎 𑐥𑑂𑐫𑐵𑐳𑐾𑐖𑐫𑐵 𑐧𑑂𑐫𑐵𑐠𑐶𑐩𑐾𑐚𑑂𑐬𑐷𑑄 𑐴𑐮𑐶𑑄𑐫𑐵 𑐩𑐴𑐵𑐳𑐵𑐐𑐬𑐷𑐫 𑐮𑑅𑐫𑐵 𑐳𑐩𑐶𑐱𑑂𑐬𑐞𑐫𑑂 𑐩𑐴𑐟𑑂𑐰𑐥𑐹𑐬𑑂𑐞 𑐨𑐹𑐩𑐶𑐎𑐵 𑐩𑑂𑐴𑐶𑐟𑐶।

 𑐂𑐟𑐶𑐴𑐵𑐳 
𑐳𑐣𑑂 𑑑𑑕𑑒𑑕𑐫𑑂 𑐳𑑂𑐥𑐾𑐣𑐶𑐳𑐫𑐵 𑐣𑐵𑐰𑐶𑐎 𑐦𑑂𑐬𑐵𑐣𑑂𑐳𑐶𑐳𑑂𑐎𑑀 𑐡𑐾 𑐴𑑀𑐳𑐾𑐳𑑄 𑐩𑐵𑐐𑐾𑐮𑐵𑐣 𑐖𑐮𑐳𑐣𑑂𑐢𑐶𑐫𑐵 𑐡𑑂𑐰𑐵𑐬𑑄 𑐡𑐎𑑂𑐲𑐶𑐞 𑐥𑐵𑐏𑐾 𑐫𑐵𑐟𑑂𑐬𑐵 𑐫𑐵𑐳𑐾𑑄 𑐮𑐸𑐂𑐎𑐵𑐡𑐶𑐐𑐸 𑐏𑑅। 𑐠𑑂𑐰 𑐴𑐾 𑐎𑐵𑐬𑐞𑑄, 𑐳𑑂𑐥𑐾𑐣𑐶𑐳 𑐩𑐵𑐣𑐎𑐶𑐥𑐵 𑐰 𑐳𑑂𑐬𑑀𑐟𑐫𑑂 𑐡𑑂𑐬𑐾𑐎 𑐥𑑂𑐫𑐵𑐳𑐾𑐖𑐫𑐵𑐟 𑐩𑐵𑐬 𑐡𑐾 𑐴𑑀𑐳𑐾𑐖 (Mar de Hoces) 𑐢𑐎𑐵𑑅 𑐩𑑂𑐴𑐳𑐷𑐎𑐵𑐟𑑅𑐐𑐸 𑐡𑐸। 𑐳𑑂𑐥𑐾𑐣 𑐟𑑂𑐰𑐟𑐵𑑅 𑐳𑑂𑐥𑐾𑐣𑐷 𑐨𑐵𑐫𑑂 𑐮𑑂𑐴𑐵𑐂𑐐𑐹 𑐩𑐾𑐩𑐾𑐐𑐸 𑐡𑐾𑐳𑐫𑑂 𑐢𑐵𑑅𑐳𑐵 𑐁𑐥𑐵𑐮𑑄 𑐴𑐾 𑐠𑑂𑐰 𑐩𑐵𑐬𑑂𑐐𑐫𑐵𑐟 𑐥𑐵𑐳𑐵𑐏𑐾 𑐡𑐾 𑐡𑑂𑐬𑐾𑐎 (Pasaje De Drake) (𑐀𑐬𑑂𑐖𑐾𑐣𑑂𑐚𑐶𑐣𑐵𑐫𑑂), 𑐰 𑐔𑐶𑐮𑐶𑐂 𑐥𑐵𑐳𑑀 𑐡𑑂𑐬𑐵𑐎𑑀 (Paso Draco) 𑐰𑐵 𑐩𑐵𑐬 𑐡𑐾 𑐡𑑂𑐬𑐾𑐎, 𑐢𑐎𑐵𑑅 𑐩𑑂𑐴𑐳𑐷𑐎𑐶𑐐𑐸 𑐫𑐵।.

𑐡𑑂𑐬𑐾𑐎 𑐩𑐵𑐬𑑂𑐐𑐫𑐵 𑐀𑑄𑐐𑑂𑐬𑐾𑐖𑐷 𑐣𑐵𑑄 𑐳𑐬 𑐦𑑂𑐬𑐵𑐣𑑂𑐳𑐶𑐳 𑐡𑑂𑐬𑐾𑐎𑐫𑐵 𑐁𑐎𑑂𑐬𑐵𑐩𑐎 𑐀𑐨𑐶𑐫𑐵𑐣𑐫𑐵 𑐗𑑂𑐰𑐮𑐫𑑂 𑐧𑐹𑐐𑐸 𑐏𑑅।  𑐳𑐣𑑂 𑑑𑑕𑑗𑑘𑐫𑑂 𑐰𑐫𑑂𑐎𑐮𑑄 𑐠𑑅𑐐𑐸 𑐮𑑅𑐏𑑅𑐟 (𑐩𑐾𑐬𑐶𑐐𑑀𑐮𑑂𑐡, 𑐊𑐮𑐶𑐖𑐵𑐧𑐾𑐠, 𑐰 𑐐𑑀𑐮𑑂𑐡𑐾𑐣 𑐴𑐵𑐂𑐣𑑂𑐡) 𑐩𑑂𑐫𑐵𑐐𑐵𑐮𑐾𑐣 𑐖𑐮𑐳𑐣𑑂𑐢𑐶 𑐥𑐸𑐮𑐵𑑅 𑐥𑑂𑐬𑐱𑐵𑐣𑑂𑐟 𑐩𑐴𑐵𑐳𑐵𑐐𑐬𑐫𑑂 𑐠𑑂𑐫𑐣𑐵𑐡𑐶𑐮। 𑐀𑐣 𑐠𑑂𑐫𑑄𑐰𑑄 𑐴𑐾 𑐰𑐫𑑂𑐎𑑅𑐫𑐵 𑐮𑑅𑐏𑑅𑐟 𑐳𑐩𑐸𑐡𑑂𑐬𑐷 𑐁𑑄𑐢𑐷𑐂 𑐧𑐵𑑄𑐩𑐮𑐵𑐎𑑅 𑐠𑐵𑐟𑑅। 𑐩𑐾𑐬𑐶𑐐𑑀𑐮𑑂𑐳 𑐠𑑂𑐰 𑐁𑑄𑐢𑐷𑐫𑐵 𑐡𑐠𑐸𑐂 𑐮𑐏𑐫𑑂 𑐴𑐾 𑐟𑐣𑑅 𑐰 𑐂𑐮𑐶𑐖𑐵𑐧𑐾𑐠𑑄 𑐢𑐵𑑅𑐳𑐵 𑐠𑑅𑐐𑐸 𑐩𑐵𑐬𑑂𑐐 𑐟𑑂𑐰𑐟𑐮𑑅। 𑐡𑑂𑐬𑐾𑐎𑐫𑐵 𑐐𑑀𑐮𑑂𑐡𑐾𑐣 𑐴𑐵𑐂𑐣𑑂𑐡 𑐖𑐎 𑐠𑑂𑐰 𑐥𑑂𑐫𑐵𑐳𑐾𑐖𑐫𑑂 𑐠𑑂𑐫𑐣। 𑐠𑐠𑐾 𑐠𑑂𑐰 𑐩𑐵𑐬𑑂𑐐𑐫𑑂 𑐠𑑂𑐫𑐣𑐾𑐢𑐸𑑄𑐎𑐵 𑐀𑑄𑐐𑑂𑐬𑐾𑐖𑐟𑐾𑐳𑑄 𑐡𑐎𑑂𑐲𑐶𑐞 𑐀𑐩𑐾𑐬𑐶𑐎𑐵𑐫𑐵 𑐡𑐎𑑂𑐲𑐶𑐞𑐫𑑂 𑐔𑐎𑑄 𑐮𑑅 𑐡𑐹𑐐𑐸 𑐏𑑃 𑐳𑐷𑐎𑐮  ।

𑐳𑐣𑑂 𑑑𑑖𑑑𑑖𑐳 𑐡𑐔 𑐣𑐵𑐰𑐶𑐎 𑐰𑐶𑐮𑐾𑐩 𑐳𑑂𑐎𑐵𑐄𑐟𑐾𑐣𑑄 𑐡𑐎𑐮𑐾 𑐣𑑂𑐴𑐵𑐥𑐵𑑄 𑐎𑐾𑐥 𑐴𑐬𑑂𑐣 𑐔𑐵𑑅𑐴𑐶𑐮𑐵𑑅 𑐡𑑂𑐬𑐾𑐎 𑐥𑑂𑐫𑐵𑐳𑐾𑐖𑑄 𑐮𑑅𑐏𑑅 𑐫𑑄𑐎𑐵𑐡𑐶𑐮।

𑐳𑐣𑑂 𑑒𑑐𑑑𑑙𑐫𑐵 𑐡𑐶𑐳𑐾𑐩𑑂𑐧𑐬 𑑒𑑕𑐳, 𑐕𑐐𑐹 𑐥𑐸𑐔𑐮𑑄 𑐂𑐟𑐶𑐴𑐵𑐳𑐫𑑂 𑐡𑐎𑐮𑐾 𑐥𑑂𑐬𑐠𑐩 𑐳𑐦𑐮𑐟𑐵𑐥𑐹𑐬𑑂𑐰𑐎 𑐣𑐵𑐄𑐫𑑂 𑐬𑑀 𑐫𑐵𑐳𑐾𑑄 𑐠𑑂𑐰 𑐥𑑂𑐫𑐵𑐳𑐾𑐖 𑐥𑐵𑐬 𑐫𑐵𑐟𑑅। 𑐠𑑂𑐰 𑐄𑐥𑐮𑐧𑑂𑐢𑐶 𑐳𑐣𑑂 𑑒𑑐𑑒𑑐𑐫𑐵 𑐡 𑐂𑐩𑑂𑐥𑑀𑐳𑐧𑐮 𑐬𑑀 (The Impossible Row) 𑐣𑐵𑐩𑐎 𑐕𑐐𑐹  𑐰𑐺𑐟𑐔𑐶𑐟𑑂𑐬𑐫𑐵 𑐰𑐶𑐲𑐫 𑐖𑐹𑐐𑐸 𑐡𑐸 ।

 𑐨𑐹𑐐𑑀𑐮 
𑐡𑑂𑐬𑐾𑐎 𑐥𑑂𑐫𑐵𑐳𑐾𑐖 𑐊𑐣𑑂𑐟𑐵𑐬𑑂𑐎𑐟𑐶𑐎𑐵 𑐡𑐎𑑂𑐲𑐶𑐞 𑐀𑐩𑐾𑐬𑐶𑐎𑐵𑑄 𑐥𑑂𑐮𑐾𑐟 𑐟𑐾𑐎𑑂𑐀𑐟𑑀𑐣𑐶𑐎𑐫𑐵 𑐎𑐵𑐬𑐞𑑄 𑐀𑐮𑐐 𑐖𑐹𑐐𑐸 𑐧𑐶𑐮𑐾 𑐡𑐫𑐵𑐰𑑅𑐐𑐸 𑐏𑑅। 𑐟𑐬, 𑐠𑑂𑐰 𑐣𑐶𑐟𑐵 𑐩𑐴𑐵𑐡𑐾𑐱 𑐐𑐧𑐮𑐾 𑐧𑐵𑐫𑐵𑐰𑐣 𑐢𑐿𑐐𑐸 𑐰𑐶𑐲𑐫𑐫𑑂 𑐧𑐴𑐳 𑐖𑐸𑐫𑐵𑐔𑑂𑐰𑑄𑐐𑐸 𑐡𑐸। 𑐰𑐶𑐖𑑂𑐘𑐟𑐾𑐐𑐸 𑐀𑐣𑐸𑐩𑐵𑐣 𑐎𑐠𑑄 𑑔𑑙 𑐣𑐶𑐳𑐾𑑄 𑑑𑑗 𑐩𑐶𑐮𑐶𑐫𑐣 𑐡𑑃 𑐣𑑂𑐴𑑂𑐫𑑅 (Ma)𑐫𑐵 𑐃𑐮𑐫𑑂 𑐠𑐠𑐾 𑐖𑐹𑐐𑐸 𑐏𑑅 ।

𑐠𑑂𑐰 𑐩𑐵𑐬𑑂𑐐𑐫𑑂 𑐰𑐿𑐐𑐸 𑐩𑐴𑐵𑐳𑐵𑐐𑐬𑐫𑐷𑐫 𑐮𑐴𑐬, 𑐀𑑄𑐟𑐵𑐬𑑂𑐎𑐟𑐶𑐎 𑐳𑐬𑑂𑐎𑐩𑐥𑑀𑐮𑐵𑐬 𑐎𑐬𑐾𑐣𑑂𑐟 (ACC) 𑐰 𑐀𑐣𑑂𑐫 𑐐𑐵𑑅𑐰𑑄𑐐𑐸 𑐥𑑂𑐬𑐰𑐵𑐴𑐟𑐾𑐳𑑄 𑐴𑐮𑐶𑑄𑐫𑐵 𑐩𑐴𑐵𑐳𑐵𑐐𑐬 𑐥𑑂𑐬𑐨𑐵𑐰𑐶𑐟 𑐫𑐵। 𑐠𑑂𑐰 𑐩𑐵𑐬𑑂𑐐𑑄 𑐴𑐮𑐶𑑄𑐫𑐵 𑐮𑑅𑐫𑐵 𑐳𑐬𑑂𑐎𑐸𑐮𑐾𑐳𑐣 𑐰 𑐖𑐮𑐰𑐵𑐫𑐸𑐂 𑐥𑑂𑐬𑐟𑑂𑐫𑐎𑑂𑐲 𑐥𑑂𑐬𑐨𑐵𑐰 𑐡𑐫𑐾𑐎𑐷।  𑐣𑐵𑐥𑑄, 𑐊𑐣𑑂𑐟𑐵𑐬𑑂𑐎𑑂𑐟𑐶𑐎𑐵𑐫𑐵 𑐥𑑂𑐫𑐏𑐾𑑄 𑐩𑐴𑐵𑐳𑐵𑐐𑐬𑐷𑐫 𑐧𑐴𑐵𑐰 𑐡𑐫𑐵𑐔𑑂𑐰𑑄𑐐𑐸𑐮𑐶𑑄 𑐊𑐣𑑂𑐟𑐵𑐬𑑂𑐎𑑂𑐟𑐶𑐎𑐵𑐫𑐵 𑐔𑑂𑐰𑐵𑐥𑐸-𑐮𑑂𑐰𑐴𑑃𑐫𑐵 𑐟𑐷𑐰𑑂𑐬 𑐐𑐟𑐶𑑄 𑐧𑐶𑐳𑑂𑐟𑐵𑐬 𑐣𑑄 𑐫𑐵𑐎𑐷। 

 𑐎𑐶𑐥𑐵 

 𑐳𑑂𑐰𑐫𑐵𑐡𑐶𑐳𑑃 

 𑐩𑐴𑐵𑐳𑐵𑐐𑐬

 𑐮𑐶𑐢𑑄𑐳𑐵 

पुचः:𑐩𑐴𑐵𑐳𑐵𑐐𑐬